આ હોસ્પિટલમાં આંખ, કાન, નાક, ગળા, હાડકા, સ્ત્રીઓ માટે, ચામડી માટે, માનસિક આરોગ્ય, છાતીની બીમારી અને બાળકોના નિષ્ણાત ડોક્ટરો દરરોજ સવારે 9થી સાંજના 4 સુધી ઉપલબ્ધ રહેશે. તાત્કાલિક સારવાર વિભાગ 24 કલાક કાર્યરત રહેશે. ડિલિવરી માટે અત્યાધુનિક સાધનો સાથે અલગ વોર્ડની વ્યવસ્થા કરી છે, જેમાં ડિલિવરી સંપૂર્ણ મફ્ત કરવામાં આવશે. લોહી પેશાબની તપાસ માટે અત્યાધુનિક સાધનો ઉપલબ્ધ છે. આ હોસ્પિટલમાં તમામ પ્રકારની સારવાર, ઓપરેશન, તપાસ તથા સામાન્ય દવાઓ વિનામૂલ્યે આપવામાં આવશે. આગામી ટૂંક સમયમાં દર્દીઓ માટે જમવાની વ્યવસ્થા વિનામુલ્યે ઉપલબ્ધ કરવામાં આવશે. હાલ આ હોસ્પિટલમાં 40 તબીબો સેવા આપી રહ્યા છે, જે આવનાર પાંચ વર્ષમાં 80 નિષ્ણાત તબીબો સેવા આપે તેવો લક્ષ્ય છે. આ સંસ્થામાં હાલ 100 પેરામેડિકલ તેમ જ 175 નર્સિંગ સ્ટાફ કાર્યરત છે, જે આવતાં પાંચ વર્ષના અંતે 200 પેરામેડિકલ તેમ જ 400 નર્સિંગ સ્ટાફ કરવામાં આવશે, જેથી નડિયાદ વિસ્તારના લોકોને રોજગારીની તકો ઉપલબ્ધ થશે. આ સંસ્થામાં નવી મેડિકલ કોલેજનું નિર્માણ થઈ રહ્યું છે, જેમાંથી દર વર્ષે 150 જેટલા તબીબો બહાર પડશે અને આ વિસ્તારના દરદીઓ માટે આરોગ્ય સુવિધામાં વધારો કરશે. કોલેજના નિર્માણમાં રાજ્ય સરકાર દ્વારા કુલ 120 કરોડની ગ્રાન્ટ સંસ્થાને મળશે અને કેન્દ્ર સરકાર દ્વારા પણ વિવિધ લાભો મળશે. જેના થકી લોકોના જનહિતાય અને લોકકલ્યાણના કર્યો થઈ શકશે.